পাথরপ্রতিমায় ২ ভাইয়ের বিরুদ্ধে অভিযোগ দায়ের, এখন কী অবস্থা?

ওয়েব ডেস্ক: পাথরপ্রতিমায় (Patharpratima Blast) ভয়াবহ বিস্ফোরণের ঘটনায় বাজি ব্যবসায়ী চন্দ্রকান্ত বণিককে গ্রেফতার (Arrested) করেছে ঢোলাহাট থানার (Dholahat PS) পুলিশ। তাঁর বিরুদ্ধে একাধিক জামিন অযোগ্য ধারায় এবং ওয়েস্ট বেঙ্গল ফায়ার সার্ভিস অ্যাক্ট ১৯৫০-এর আওতায় মামলা রুজু করা হয়েছে। মঙ্গলবার কাকদ্বীপ মহকুমা আদালতে (Kakdwip Sub-Divisional Court) তাকে পেশ করা হয়।

উল্লেখ্য, চন্দ্রকান্ত বণিক এর আগেও ২০২২ সালের অক্টোবর মাসে নিষিদ্ধ বাজি বিক্রির অভিযোগে গ্রেফতার হয়েছিলেন। সেই সময় তিনি বেশ কিছুদিন জেলও খেটেছিলেন। তবে এইবার বিস্ফোরণের ঘটনায় তাঁর বিরুদ্ধে আরও কড়া পদক্ষেপ নিয়েছে পুলিশ।

আরও পড়ুন: এখনই অর্জুন সিংয়ের গ্রেফতারি নয়, জানাল কলকাতা হাইকোর্ট

অন্যদিকে, চন্দ্রকান্ত বণিকের ভাই তুষার বণিকের বিরুদ্ধেও একই ধারায় মামলা দায়ের হয়েছে। তবে তিনি এখনও পলাতক। ঘটনার পর থেকেই তাঁর কোনও খোঁজ পাওয়া যায়নি। পুলিশ তাঁর সন্ধানে তল্লাশি চালাচ্ছে।

এই বিস্ফোরণের ঘটনায় চন্দ্রকান্ত ও তুষার বণিকের বিরুদ্ধে অভিযোগ এনেছেন তাদের কাকা প্রদীপ বণিক। তিনি জানান, বাসন্তী পূজা উপলক্ষে মঙ্গলবার দিন বেশ কিছু বাজি সরবরাহের পরিকল্পনা ছিল। সেই কারণে সোমবার রাতে চন্দ্রকান্তের বাড়িতে প্রচুর পরিমাণে বাজি মজুদ করা হয়েছিল। যার মধ্যে প্রায় পঞ্চাশটি আসমান গোলাসহ বিভিন্ন ধরনের বাজি ছিল। কিন্তু মঙ্গলবার সকালে তা সরবরাহ করার আগেই সোমবার রাতে ঘটে যায় ভয়াবহ বিস্ফোরণ।

বিস্ফোরণের জেরে বণিক পরিবারের আটজন সদস্যের মর্মান্তিক মৃত্যু হয়। নিহতদের মৃতদেহ মঙ্গলবার কাকদ্বীপ হাসপাতালের মর্গ থেকে ময়নাতদন্তের পর পরিবারের হাতে তুলে দেওয়া হয়। সাতজনের দেহ স্থানীয় শ্মশানে ও বাকি একজনের দেহ বিষ্ণুপুর শ্মশানে সৎকার করা হয়।